**Dôvodová správa:**

Návrh Všeobecne záväzného nariadenia Mestskej časti Košice - Sídlisko KVP o prevádzke a otváracích hodinách na umyvárkach automobilov umiestnených na území Mestskej časti Košice - Sídlisko KVP ( ďalej len „VZN“) je predkladaný na základe uznesenia č. 182/e z 28. júna 2016, v spojitosti s uznesením č. 195 zo dňa 14.7.2016.

Predložený návrh VZN určuje prevádzkovú dobu osobitne pre autoumyvárne umiestnené v obytnom území a mimo neho, vychádzajúc pritom z požiadaviek občanov. Činnosť autoumyvární v obytnom území totiž zásadným spôsobom ovplyvňuje kvalitu bývania v dotknutej lokalite, nakoľko pri neregulovanom prevádzkovom čase je zdrojom nežiaduceho hluku aj v nočných hodinách.

Pri rozhodovaní o návrhu VZN odporúčame miestnemu zastupiteľstvu vziať do úvahy všetky relevantné skutočnosti, vrátane právnych následkov spojených s prijatím VZN špeciálne pre jeden druh podnikateľskej činnosti, ako sú predovšetkým:

1. prijatie všeobecne záväzného nariadenia pre jeden typ prevádzok poskytujúcich služby sa môže javiť ako diskriminačné obmedzovanie podnikateľskej činnosti týchto podnikateľov na úkor podnikateľov v iných odvetviach, ktorých činnosť ostane neregulovaná
2. z pohľadu princípu právneho štátu a právnej istoty existuje riziko, že by takto prijaté nariadenie mohlo byť napadnuté prokuratúrou ako nezákonné
3. prijatím nezákonného nariadenia hrozí reálne riziko podniknutia právnych krokov voči MČ zo strany dotknutých podnikateľov
4. potreba regulácie otváracích hodín obchodov a prevádzok na území Mestskej časti Košice – Sídlisko KVP, a to v medziach zákona a s prihliadnutím na zachovanie právom garantovaných práv obyvateľov MČ Košice – Sídlisko KVP a taktiež ich potrieb

V súvislosti s vyššie uvedeným odporúčame miestnemu zastupiteľstvu tento návrh nariadenia prerokovať a prijať návrh VZN o predajnom a prevádzkovom čase všetkých prevádzok na území MČ, ktorý je predkladaný na základe uznesenia číslo 198/b zo 14. júla 2016, a ktorý vo svojom  ustanovení § 3 ods. 7 zahŕňa reguláciu prevádzkového času autoumyvární, čím mestská časť predíde vyššie uvedeným rizikám.

Spracovali:

Ing. Jana Timková, prednostka

JUDr. Magdaléna Balážová, právne odd.